Charlotte Dyremose (KF), 2003-05-09:
Der markeres nu et vendepunkt i dansk politik.
Vedtagelsen af dette lovforslag vil vende op og ned på den forståelse, vi danskere alt for længe har haft af skattesystemet.
Vi har set skattereformer, vi har set skatteomlægninger, vi har set skatteoplæg og -udspil
, men vi har ikke set reelle gennemførte lettelser af skatten på arbejde siden 1974.
Hver eneste gang, der er blevet rørt ved skatten, har det betydet, at der var skatter og afgifter, der steg, og jeg fornemmer, at der i befolkningen har bredt sig en stemning af, at skatter - de stiger altid.
Men dette lovforslag markerer på to måder et vendepunkt.
Før den borgerlige regering kom til, gik skatter og afgifter op.
Så kom skattestoppet, og nu vender kurven.
Nu kommer der reelle skattelettelser, som ikke følges af en hale af nye skatter og afgifter.
En lettelse af skatten på arbejde har været konservativt hjerteblod længe, og særlig de sidste 2-3 år har det været vores mål.
Nu bliver det gennemført.
Her kommer jeg så til det andet vendepunkt, som dette lovforslag markerer.
For da vi Konservative dengang for en 2-3 år siden præsenterede vores oplæg til skattelettelser, var vi de eneste, der tog disse ord i vores mund.
Der var tilmed et massivt flertal mod skattelettelser.
I dag bakker et flertal af Folketingets medlemmer op om denne konservative mærkesag.
Det er vi naturligvis virkelig glade for.
Og hvorfor så det?
Jo, vi Konservative har et brændende ønske om at sikre væksten og dermed velfærden i det danske samfund også i fremtiden.
Derfor skal det være attraktivt for dem, der kan, at yde den størst mulige indsats på arbejdsmarkedet.
Vi Konservative ønsker naturligvis ikke at bestemme, hvordan den enkelte dansker skal tilrettelægge sit liv, men vi ønsker at sikre, at det i hvert fald ikke er skattesystemet, der hæmmer arbejdslysten.
Samtidig ønsker vi at vise, at vi værdsætter den enkeltes arbejdsindsats.
Vi værdsætter denne indsats, fordi den er med til at sikre gratis lægehjælp, gratis uddannelse, et veludbygget socialt sikkerhedsnet og meget andet.
Derfor mener vi Konservative, at det er på høje tid, at den almindelige hårdtarbejdende dansker får en større andel i den vækst, den øgede værdiskabelse, som hun eller han er med til at skabe hver dag, hver uge, hver måned, hvert år.
Det sker nu.
Med dette lovforslag lader vi den enkelte skatteyder beholde en lidt større del af den vækst, som han eller hun selv har skabt, det er kun ret og rimeligt.
Jo, for nogle familier vil det betyde en lille lettelse om året, for andre vil det betyde en noget større lettelse.
Det er dejligt for den enkelte familie, og det er så sandelig velfortjent
Det vigtigste for os Konservative er, at den skattelettelse skal være med til at drive lysten til at arbejde for dem, der kan arbejde.
Det skal den til glæde for både dem, der kan, og også for dem, der af den ene eller den anden grund ikke kan arbejde selv, og som derfor er afhængige af, at samfundet kan træde til og hjælpe.
Skattelettelse skal drive lysten til, at man tager et job eller det overarbejde, man får tilbudt, eller at man siger ja til forfremmelsen, fordi det rent faktisk også kan betale sig økonomisk.
Sådan sikrer vi væksten i fremtiden.
I Det Konservative Folkeparti støtter vi varmt op om denne lettelse af skatten på arbejde.